 

**בבית הדין הצבאי לערעורים**

בפני:

**תא"ל נועה זומר** - המשנה לנשיאה

בעניין:

**התובע הצבאי הראשי –** המערער (ע"י ב"כ, סרן דוויד סמולר; סרן ענבר נאסי)

**נ ג ד**

**ק/XXXXXXX רס"ל מ' ס' א' –** המשיב (ע"י ב"כ, עו"ד תמי אולמן; עו"ד שאדי סרוגי)

בקשה להארכת מעצרו של המשיב. הבקשה התקבלה.

**ה ח ל ט ה**

1. בפניי בקשת התביעה הצבאית להארכת מעצרו של המשיב, רס"ל מ' ס' א', בתשעים ימים או עד מתן הכרעת הדין בעניינו, לפי המוקדם, לפי סעיף 243ב לחוק השיפוט הצבאי, תשט"ו – 1955 וסעיף 62 לחוק סדר הדין הפלילי (סמכויות אכיפה - מעצרים), תשנ"ו – 1996.
2. המשיב נעצר ביום 22 בינואר 2024. כתב האישום בעניינו הוגש ביום 19 במארס 2024 (ותוקן מאז, ביום 22 ביולי 2024), ובו מיוחסות למשיב עבירות של מרמה והפרת אמונים, לפי סעיף 284 לחוק העונשין, תשל"ז – 1977, חריגה מסמכות עד כדי סיכון ביטחון המדינה, לפי סעיף 73 רישה לחוק השיפוט הצבאי, סיוע בצוותא לכניסה לישראל בניגוד לחוק, לפי סעיף 12(1) לחוק הכניסה לישראל, תשי"ב – 1952 וסעיפים 29(א) ו-31 לחוק העונשין, לקיחת שוחד בצוותא, לפי סעיפים 290(א), ו-29(א) לחוק העונשין, ניסיון לקיחת שוחד בצוותא, לפי סעיפים 290(א), 25 ו-29(א) לחוק העונשין, סחיטה באיומים בצוותא, לפי סעיפים 428 ו-29(א) לחוק העונשין, חריגה מסמכות, לפי סעיף 68 לחוק השיפוט הצבאי, השמדת ראיה, לפי סעיף 242 לחוק העונשין, הלבנת הון בצוותא, לפי סעיף 3(א) לחוק איסור הלבנת הון, תש"ס – 2000 וסעיף 29(א) לחוק העונשין, מרמה בצוותא, לפי סעיף 220(5) לפקודת מס הכנסה ולפי סעיף 29(א) לחוק העונשין והתנהגות שאינה הולמת, לפי סעיף 130 לחוק השיפוט הצבאי.
3. ביום 11 בדצמבר 2024 הוארך מעצרו של המשיב עד היום, 11 במארס 2025. מאז, החלה להישמע פרשת התביעה. בשלב זה, מתואמים בתיק עוד חמישה מועדי הוכחות.
4. זה הרקע לבקשה להארכת המעצר. באת כוחו של המשיב מסרה את הסכמתה להארכת המעצר המבוקשת כעת.
5. בנסיבות הללו, בשים-לב לטיב העבירות המיוחסות למשיב, לעמדת הצדדים ולשלב הדיוני שבו מצוי ההליך, מצאתי להיעתר לבקשה.
6. אני מורה, אפוא, על המשך מעצרו של המשיב למשך תשעים (90) ימים נוספים, החל מהיום, או עד למתן הכרעת דין בעניינו, לפי המוקדם.

ניתנה היום י"א באדר תשפ"ה, 11 במארס 2025, בפומבי ובנוכחות המשיב.

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **תא"ל נועה זומר המשנה לנשיאת בית הדין הצבאי
ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

 **סרן נועם בזיזה**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**